Frivillige kræfter arbejder hårdt på at få genetableret et opvarmet friluftsbad i Assens.

Tilbage i 70'erne og helt frem til 90'erne lå der et friluftsbad i Assens i Mariagerfjord Kommune, som i mange år skabte stor begejstring i sommermånederne. Nu har en gruppe borgere med byrådsmedlem Laura Holm (C) i spidsen, besluttet sig for at få genetableret et friluftsbad. De har arbejdet flittigt på projektet, og det er nu planen, at friluftsbadet skal være et ikke-kloret naturbad. Et areal på godt 20.000 m2 er fundet, og ejerne har givet grønt lys til videre proces med projektet. Det er på Gammel Hadsundvej, hvor den selvejende institution - Fjordens Naturbad - har fået lov til at købe området. Planen er, at bassinet skal opvarmes med overskudsvarme fra Dansk Salt, sådan som man også gjorde tilbage i 70'erne. Det er den lokale arkitekt, Mads Gjerding, fra F1 Arkitekter i Hobro, der skal tegne projektet, når der er samlet midler til det. - Jeg så straks potentialet for at skabe et samlingssted for vores nærområde. Som lokalt herboende børnefamilie så jeg øjeblikkeligt den kæmpe værdi, det kan give os som familie, siger han. Laura Holm håber også, at et friluftbad kan være med til at gøre området mere attraktivt for tilflyttere. - Vi mangler tilflyttere til kommunen og især til denne del af Mariagerfjord, og derudover skal vi sikre, at børnefamilierne bliver ved med at prioritere Hadsund, Norup, Falslev og ikke mindst Assens og Mariager som et helt naturligt sted at søge hen. Vi tror på, at et naturbad og de faciliteter, vi indtænker, vil tilføre området noget helt særligt – og gerne året rundt - uanset alder og med adgang for mennesker med funktionsnedsættelse, siger hun. Når der er stiftet en selvejende institution, vil selve fondsansøgningerne begynde.